Folketing
2011-01-25

Det her er jo primært en implementering af udsendelsesdirektivet, og det synes Liberal Alliance lyder meget fornuftigt. Fra Liberal Alliances side har vi det jo sådan, at vi synes, at folk, som er personligt forfulgt, og som søger asyl i Danmark, selvfølgelig skal tildeles ophold her i landet. Men folk, som søger om asyl og ikke vurderes som personligt forfulgte, bør jo netop ikke tildeles asyl, og de bør så rejse hjem til det land, som de oprindelig kommer fra – eller for min skyld til et andet land, det er jeg sådan set ikke optaget af. Derfor synes vi også, det er fint, at regeringen lægger sig på en forholdsvis stram linje inden for direktivet, sådan at man sørger for ikke at udstrække pinen længere end højst nødvendigt, men sørger for også at sende et klart signal om, at hvis nogen skal søge asyl i Danmark, er det, fordi de også skal være, kan man sige, inden for rammen af dem, som er interessante at vurdere i forhold til en asylbehandling. Med de her ord vil jeg sige, at Liberal Alliance støtter lovforslaget.